KIRJALLINEN KYSYMYS P-0559/99

esittäjä(t): Karl Habsburg-Lothringen (PPE) komissiolle

(3. maaliskuuta 1999)

Aihe: EU:n varojen mahdollinen väärinkäyttö (World Vision)

Erityisesti Itävallan tiedotusvälineissä on kerrottu useampaan otteeseen EU:n varojen väärinkäytöstä World Visionin avustushankkeen yhteydessä ja EU:n parlamentaarikkojen sekaantumisesta asiaan. Onko Itävallan World Vision -järjestö käyttänyt EU:n varoja väärin vai asianmukaisesti? Ovatko EU:n parlamentaarikot sekaantuneet asiaan, ja jos ovat, keitä nämä parlamentaarikot ovat?

Komission jäsenen Emma Boninonkomission puolesta

antama yhteinen vastaus kirjallisiin kysymyksiinP-0223/99, E-0313/99 ja P-0559/99

(20. huhtikuuta 1999)

Kuultuaan World Vision Austria -järjestöä (WVA) vastaan aloitetuista oikeudellisista toimenpiteistä marraskuun 1998 lopulla komissio otti yhteyttä Itävallan oikeusviranomaisiin ja tarjoutui yhteistyöhön yhteisön varoja koskevissa kysymyksissä. Komissio pyysi myös, että sille ilmoitettaisiin näitä kysymyksiä koskevista päätöksistä kansallisen lainsäädännön mukaisesti.

Itävallan oikeusviranomaisten suostumuksella tehtiin tammikuussa 1999 varainhoidon valvontaa koskeva vierailu WVA:n Sarajevossa toimivan toimeenpanevan yhteistyökumppanin (World Vision International BiH) päätoimipaikkaan, jossa yhteisön rahoittamia tukihankkeita koskevia asiakirjoja säilytetään. Tilintarkastus rajattiin komission (Euroopan yhteisön humanitaarisen avun toimiston ECHOn) rahoittamien toimenpiteiden valvontaan ja tutkimiseen. Siitä, miten tämä valtioista riippumattoman järjestö oli käyttänyt ECHOn varoja, ei löydetty minkäänlaisia väärinkäytöksiä.

Humanitaaristen hankkeiden osalta komissio ja WVA olivat ennen hankkeiden toteuttamista, toteuttamisen aikana ja toteuttamisen jälkeen yhteydessä toisiinsa World Vision -järjestön Bosnian ja Hertsegovinan toimistojen ja komission (ECHOn) Sarajevon toimiston kautta. Yhteydet liittyivät puhtaasti toimintaan. Mitään mainitun kaltaisia suhteita ei käytetty WVA:n Bosniassa tukemien hankkeiden humanitaarisen rahoituksen turvaamiseksi. WVA:n ehdotuksia arvioitiin niiden omien ansioiden perusteella ja asianmukaisten perusteiden mukaisesti. Hankkeiden toteutuksen valvonnasta vastasi komission (ECHOn) Sarajevon toimisto asianomaisen kansainvälisen johtoryhmän (IMG) teknisellä tuella.

Kolmesta WVA:n kanssa tehdystä sopimuksesta komissio suoritti kahdessa tapauksessa lopullisen maksun WVA:lle syyskuussa 1998 (38 900 euroa) ja lokakuussa 1998 (30 383 euroa). Tämä tapahtui vähän ennen kuin komissio sai tiedon oikeudenkäynneistä. Tämän jälkeen Itävallan viranomaiset jäädyttivät WVA:n pankkitilit. Lisävalvontatoimena komissio kirjoitti WVA:n oikeudelliselle neuvonantajalle kysyäkseen maksujen tilasta ja siitä, oliko neuvonantaja tietoinen sellaisista väärinkäytöksistä, jotka saattaisivat vaikuttaa yhteisön varoihin. Varotoimenpiteenä WVA:n kanssa tehdyn kolmannen sopimuksen mukaisen noin 100 000 euron suuruisen loppumaksun suorittamista lykättiin. Lykkäystä jatketaan, kunnes oikeudellinen neuvonantaja vastaa selvitysten kera.

Humanitaarisen avun alaan kuuluvien hankkeiden lisäksi WVA on saanut Obnova-, Phare- ja Tacis-ohjelmiin hankkeisiin kuuluvia sopimuksia Bosniassa, Romaniassa ja Mongoliassa seuraavasti:

>TAULUKON PAIKKA>

Obnova-ohjelmaan kuuluvalla hankkeella pyritään tukemaan pakolaisten ja kotiseudultaan siirtymään joutuneiden henkilöiden (418 bosnialaista, 266 Bosnian serbiä ja 91 Bosnian kroaattia) paluuta omiin kuntiinsa asuntokannan kunnostamisen ja sosioekonomisen ympäristön elävöittämisen avulla. Sopimusta hallinnoi komission Sarajevon edustusto. Hankkeen säännöllinen seuranta on osoittanut, että hankkeen toteutus etenee teknisesti moitteettomasti ja että hankkeen rahoituspuoli vaikuttaa olevan kunnossa. Komissio maksoi World Vision Austria -järjestölle ennakkomaksuna 1 695 890 euroa 6. toukokuuta 1998. Muita maksuja ei ole suoritettu. Nykyisen hankkeen oli määrä päättyä 1. huhtikuuta 1999, mutta komissio päätti keskeyttää sen ja arvioida kattavasti sen toteutusta, vaikka se ei ole saanut mitään näyttöä hankkeeseen liittyvistä petoksista.

Ensimmäinen Phare-hanke saatiin päätökseen kesäkuussa 1998, ja riippumattomien neuvonantajien toukokuussa 1998 tekemä valvontakäynti osoitti, että tulokset olivat myönteisiä. Loppumaksua, jonka suuruus on 8 622 euroa, ei ole vielä maksettu. WVA ei ollut hankkeessa johtavana yhteistyökumppanina. Toinen Phare-hanke on saatettu päätökseen. Senkin vaikutuksia arvioivat riippumattomat neuvonantajat joulukuussa 1998 tekemällään valvontakäynnillä, ja he totesivat ne yleisesti ottaen myönteisiksi. Loppumaksu, 17 772 euroa, on kuitenkin pidätetty hankkeen kustannuksia koskevan tilintarkastuksen ajaksi. Viimeinen Phare-hanke peruutettiin heti kun komissio kuuli WVA:n (entisen) henkilöstön jäsenen pidätyksestä, ja ensimmäinen (ja ainoa) maksu (61 000 euroa) on peritty takaisin.

Tacis-sopimus keskeytettiin marraskuussa 1998 sen jälkeen, kun kansainvälisen puheenjohtajan toimisto World Vision ilmoitti, että WVA erotettaisiin kansainvälisestä verkostosta. Kyseisen sopimuksen nojalla ei ole suoritettu mitään maksuja.